**LAZDIJŲ RAJONO SAVIVALDYBĖS 2021 METŲ ŠVIETIMO PAŽANGOS ATASKAITA**

Lazdijų rajono savivaldybė savo veiklą švietimo srityje organizavo vadovaudamasi švietimą reglamentuojančiais teisės aktais. Lazdijų rajono savivaldybės 2021 metų švietimo pažangos ataskaita (toliau – pažangos ataskaita) parengta atsižvelgiant į Lietuvos Respublikos Seimo 2012 m. gegužės 15 d. nutarimu Nr. XI-2015 patvirtintą Lietuvos pažangos strategiją „Lietuva 2030“, Lietuvos Respublikos Seimo 2013 m. gruodžio 23 d. nutarimu Nr. XII-745 patvirtintą Valstybinę švietimo 2013–2022 metų strategiją, Geros mokyklos koncepciją, Lazdijų rajono savivaldybės tarybos 2020 m. gruodžio 18 d. sprendimu Nr. 5TS-581 patvirtintu Lazdijų rajono savivaldybės 2021–2027 metų strateginio plėtros planu, Lazdijų rajono savivaldybės tarybos 2021 m. vasario 12 d. sprendimu Nr. 5TS-638 patvirtintu Lazdijų rajono savivaldybės 2021–2023 metų strateginį veiklos planu.

Lazdijų rajono savivaldybės 2021–2023 m. strateginiame veiklos plane buvo suformuluota savivaldybės misija bei savivaldybės strateginiai tikslai. Savivaldybės **misija** – suteikti galimybę gyventi svetingoje, tradicijas, kultūrinį paveldą ir kraštovaizdį puoselėjančioje savivaldybėje su racionaliai išvystyta infrastruktūra, sveika gyvenamąja ir palankia verslo plėtrai aplinka. Šiai misijai įgyvendinti, atsižvelgiant į Lazdijų rajono savivaldybės 2021–2027 metų strateginiame plėtros plane numatytą vieną iš prioritetinių plėtros krypčių (prioritetų) - **Socialiai atsakinga ir pokyčius kurianti bendruomenė**, iškeltas strateginis tikslas (03) **Užtikrinti švietimo, kultūros, turizmo ir sporto plėtrą bei kokybę, socialinį saugumą, sveikatos priežiūrą, gerinti viešųjų paslaugų kokybę**. Šiam tikslui įgyvendinti parengta Švietimo ir sporto plėtojimo programa, kurioje numatyti šie tikslai ir uždaviniai:

**1. Užtikrinti kokybišką ugdymą ir tinkamą ugdymo aplinką.**

Uždavinys - užtikrinti sklandų ir rezultatyvų ugdymo procesą savivaldybės ugdymo įstaigose.

**2. Sudaryti ir gerinti sąlygas vaikų ir jaunimo bei suaugusiųjų saviraiškai, užimtumui, socializacijai ir gebėjimų plėtotei.**

Uždavinys - sudaryti ir gerinti sąlygas saviraiškai, užimtumui, socializacijai ir gebėjimų plėtotei.

**3. Užtikrinti savivaldybei reikalingų specialistų pritraukimą.**

Uždavinys - kompensuoti savivaldybės įstaigoms reikalingų specialistų studijų išlaidas.

**4. Organizuoti bei plėtoti fizinį ugdymą ir sportą savivaldybėje.**

Uždavinys - sudaryti ir gerinti sąlygas sportuoti ir siekti sportinio meistriškumo.

Lazdijų rajono savivaldybės švietimo pažanga analizuojama pagal pasirinktus švietimo kontekstą, indėlį į švietimą, švietimo procesus ir rezultatus atspindinčius pastarųjų trejų (2019–2021) metų rodiklius. Pažangos ataskaitoje siekiama analizuoti, fiksuoti ir įvertinti pastarųjų metų pokyčius savivaldybės švietimo sistemoje.

**I. Švietimo kontekstas.** 2021 m. rugsėjo 1 d. savivaldybėje veikė 3 gimnazijos, 2 pagrindinės mokyklos, 2 pradinės mokyklos, 3 pagrindinio ugdymo ir 3 ikimokyklinio ugdymo skyriai, VšĮ Lazdijų sporto centras, Lazdijų meno mokykla, VšĮ Lazdijų švietimo centras. 2021 m. likviduotas Stebulių pradinio ugdymo skyrius ir Verstaminų universalaus daugiafunkcio centro skyrius. 2021-2022 m. m. patvirtinti 107 klasių komplektai.

Demografinė situacija savivaldybėje blogėja. Gimusių vaikų skaičius per pastaruosius trejus metus mažėjo (-26 vaikai) ir pasiekė mažiausią rodiklį per stebimą laikotarpį. 2021 m. gimė 110 vaikų (15 iš jų gyvena užsienyje), 2020 m. gimė 105 vaikai (iš jų 14 gyvena užsienyje)  – tai yra mažiausias skaičius Alytaus apskrityje. Mažėjantis gimstamumas daro tiesioginę įtaką mokyklų tinklo situacijai.

|  |  |  |  |  |  |  |
| --- | --- | --- | --- | --- | --- | --- |
| Eil.  Nr. | Rodikliai | Siekiamas rezultatas | Metai (matavimo data) | | | |
| 2019 | 2020 | 2021 | pokytis |
|  | Mokinių, lankančių bendrojo ugdymo mokyklas, skaičius, vnt. | 1800 | 1900 | 1821 | 1769 | -131 |
|  | Bendrojo ugdymo mokyklų 1-8  klasių komplektų, kurie yra jungtiniai, dalis, proc. | Sumažinti | 15,7 | 8,8 | 5,6 | -10,1 |
|  | Bendrojo ugdymo mokyklų 1–4 klasių komplektų, kurie yra jungtinių, dalis, proc. | Sumažinti | 14,6 | 10 | 10,8 | -3,8 |
|  | Bendrojo ugdymo mokyklų klasių komplektų, kuriuose yra mažiau kaip 8 mokiniai, dalis, proc. | Sumažinti | 4,3 | 4,5 | 2,2 | -2,1 |
|  | Vienai sąlyginei mokytojo pareigybei tenkančių mokinių skaičius bendrojo ugdymo mokyklose | Padidinti | 9,3 | 9,2 | 9,6 | +0,3 |
|  | Pavežamų mokinių, lyginant su reikalingais pavežti, dalis | 100 proc. | 100 | 100 | 100 | 0 |
|  | Mokyklinio amžiaus vaikų, lankančių bendrojo ugdymo mokyklas, dalis | 100 proc. | 100 | 100 | 100 | 0 |

*Išvada.* Savivaldybės mokyklų tinklas tvarkomas atsižvelgiant į besikeičiančią demografinę situaciją. Per trejus pastaruosius metus buvo reorganizuotos 5 pagrindinės mokyklos. Įvykdžius mokyklų tinklo pertvarkos 2016-2020 metų planą, 2,1 proc. sumažėjo klasių komplektų, kuriuos sudaro mažiau kaip 8 mokiniai, dalis. 10,1 proc. sumažėjo 1–8 klasių jungtinių komplektų. **2021-2022 m. m. atsisakyta jungtinių komplektų 5-8 klasėse** (išskyrus lavinamąsias klases). Tvarkant mokyklų tinklą, nors ir neženkliai, augo vienai sąlyginei mokytojo pareigybei tenkančių mokinių skaičius bendrojo ugdymo mokyklose. Nors šis rodiklis yra gerėjantis, tačiau jis ženkliai (2,2 proc.) žemesnis už šalies.

*Savivaldybės indėlis.* Įvykdytas Lazdijų rajono savivaldybės bendrojo ugdymo mokyklų tinklo pertvarkos 2016-2020 metų bendrasis  planas bei parengtas ir patvirtintas Lazdijų rajono savivaldybės bendrojo ugdymo mokyklų tinklo pertvarkos 2021-2025 metų bendrasis  planas. Mažėja jungtinių klasių komplektų ir komplektų, kuriuose yra mažiau kaip 8 mokiniai. Atsisakyta jungtinių komplektų 5-8 klasėse. 100 proc. klasių komplektų sukomplektuoti neviršijant nustatyto didžiausio mokinių skaičiaus klasėje. 100 proc. mokinių, gyvenančių toliau nei 3 km nuo mokyklos, pavežami į mokyklas ir atgal į namus.

*Veiksmai ateičiai.* Vykdyti nuolatinę švietimo būklės analizę, ir, esant neatitikimams galiojančių teisės aktų nuostatoms, vertinti, planuoti bei įgyvendinti mokyklų tinklo pokyčius, siekiant, kad ikimokyklinis, priešmokyklinis bei pradinis ugdymas mokiniui būtų užtikrintas kuo arčiau jo gyvenamosios vietovės. Atsiradus poreikiui, kiekvienos mokyklos reorganizavimo, likvidavimo ar struktūrinio pertvarkymo klausimą spręsti individualiai kartu su mokyklos bendruomene. Siekiant užtikrinti įtraukųjį ugdymą, planuojama įsigyti mokyklinį autobusą, pritaikytą mokinių su negalia pavėžėjimui.

**II. Savivaldybės biudžeto lėšos švietimui.** 2021 metais savivaldybės biudžete švietimo programai įgyvendinti buvo skirta daugiau kaip 9 mln. Eurų. Tai didžiausia suma per pastaruosius trejus metus. Išlaidos švietimui sudarė 31,1 proc. savivaldybės biudžeto.

|  |  |  |  |  |  |  |
| --- | --- | --- | --- | --- | --- | --- |
| **Eil.**  **Nr.** | **Rodikliai** | **Siekiamas rezultatas** | **Metai** (matavimo data) | | | |
| 2019 | 2020 | 2021 | pokytis |
|  | Savivaldybės biudžeto išlaidų švietimui dalis (tūkst. Eur ir proc.) | Padidinti | 8 758,6   34,5 | 9 040,0  29,5 | 9 457,7  31,1 | +699,1  -4,4 |
|  | Vienam bendrojo ugdymo mokykloje besimokančiam asmeniui teko lėšų (tūkst. Eur) | Išlaikyti | 3,13 | 3,2 | 3,69 | +0,56 |
|  | Vienam bendrojo ugdymo mokykloje besimokančiam asmeniui teko mokymo lėšų (tūkst. Eur) | Išlaikyti | 1,9 | 2,02 | 2,27 | +0,37 |  |

*Išvada.*Savivaldybės biudžeto lėšos švietimui per pastaruosius trejus metus neženkliai didėjo. Savivaldybės skiriamas finansavimas sudaro sąlygas tinkamai organizuoti ugdymo procesą. Pasikeitus Mokymo lėšų apskaičiavimo, paskirstymo ir panaudojimo tvarkos aprašui, išaiškėjo dvi pozicijos, kurioms nepakanka mokymo lėšų – tai mokyklų vadovų ir švietimo pagalbos darbuotojų darbo užmokestis. Todėl mažesnį mokinių skaičių turinčios mokyklos ieško įvairių lėšų taupymo galimybių, o trūkstamas lėšas savivaldybė skiria iš savivaldybės biudžeto.

*Savivaldybės indėlis.*Savivaldybė, kaip mokyklos savininkas, vykdo savo įsipareigojimą mokykloms, kasmet skirdama pakankamai lėšų jų išlaikymui.  2021 metais Lazdijų rajono savivaldybė skyrė lėšų (22 187,29 Eur) Seirijų Antano Žmuidzinavičiaus gimnazijos valgyklos maisto ruošimo ir  pagalbinių patalpų remontui atlikti.  Finansuojami du nepilni klasių komplektai. Visų švietimo įstaigų (bendrojo ugdymo mokyklų ir formalųjį švietimą papildančių) mokytojų darbo vietoms modernizuoti ir pasenusiems kompiuteriams atnaujinti savivaldybės biudžeto lėšomis nupirkta ir išdalinta 280 nešiojamų kompiuterių su grafinėmis planšetėmis.  Mokyklose vaikų poilsio zonoms  nupirkta 30 sėdmaišių.  ES SF ir savivaldybės lėšomis atliktas remontas Lazdijų Motiejaus Gustaičio gimnazijos valgykloje, 100 proc. atnaujinta virtuvės įranga ir valgyklos baldai.  Suremontuotas  senasis   gimnazijos pastatas. Bendra projekto vertė – 1 014 446 Eur. Skirtas savivaldybės  finansavimas 2 vaikų žaidimų aikštelėms įrengti Lazdijų mokykloje-darželyje “Vyturėlis”. Tęsiamas gabių abiturientų bei mokinių skatinimas. Abiturientams, kurių valstybiniai brandos egzaminai buvo įvertinti 100 balų ir toliau skiriamos 1000 eurų premijos už kiekvieną 100 balų išlaikytą egzaminą. Gabiems rajono mokiniams – įteikiami kelialapiai į stovyklas. Iš savivaldybės biudžeto išlaikoma 18 pailgintos dienos grupių, kurias lanko 391 mokinys, iš jų – 371 (65,3 proc. nuo visų pradinių klasių mokinių) 1–4 klasių mokiniai (+1 grupė, lyginant su 2020 metais).

*Veiksmai ateičiai*. Stebėti vieno mokinio išlaikymui skiriamų lėšų kaitą, esant poreikiui koreguoti Lazdijų rajono savivaldybės mokyklų tinklo pertvarkos 2021-2025 m. bendrąjį planą atsižvelgiant į Lietuvos Respublikos Vyriausybės 2021 m. gruodžio 22 d. nutarimu Nr. 1110 patvirtintus tinklo kūrimo taisyklių pakeitimus.

**III. Ikimokyklinis ir priešmokyklinis ugdymas.** Mažėjant gimstamumui, mažėja ir ikimokykliniame ugdyme dalyvaujančių vaikų skaičius. Ikimokyklinis ugdymas savivaldybėje teikiamas vaikui nuo vienerių metų iki jam pradedamas teikti priešmokyklinis ugdymas. Dabartinis mokyklų tinklas užtikrina pakankamą ikimokyklinio ugdymo prieinamumą kaimiškose vietovėse, nes visose kaimo mokyklose arba skyriuose yra įsteigta ikimokyklinio ugdymo grupė. Tai užtikrina galimybę ikimokyklinio amžiaus vaikams lankyti švietimo įstaigą kuo arčiau gyvenamosios vietovės,  bei tenkina ikimokyklinio ugdymo vietų poreikį kaimiškose vietovėse. Tačiau Lazdijų miesto ikimokyklinį ugdymą teikiančiose įstaigų mokslo metų eigoje atsiranda ikimokyklinio ugdymo vietų trūkumas.

2021-2022 m. m. sukomplektuotos 32 ikimokyklinio ir priešmokyklinio ugdymo grupės, iš jų 19 grupių vykdoma ikimokyklinio ugdymo programa, 6 – priešmokyklinio ugdymo programa, o 7 jungtinėse grupėse vykdomos ikimokyklinio ir priešmokyklinio ugdymo programos. Pagal ikimokyklinio ugdymo programas buvo ugdomi 72,0 proc. vaikų nuo 1 iki 6 metų amžiaus. Lazdijų miesto mokyklose-darželiuose sukomplektuota 12 grupių, kurias lanko 183 ikimokyklinukai (51,8 proc. lankančiųjų), ikimokyklinio ugdymo skyriuose veikia 7 grupės, kurias lanko 110 ikimokyklinukų (31,2 proc.), 5  ikimokyklinio amžiaus vaikams skirtos grupės veikia bendrojo ugdymo mokyklose arba pagrindinio ugdymo skyriuose, jas lanko 60 mokinių (17,0 proc.). Pastaraisiais metais mokinių skaičius ikimokyklinio ugdymo įstaigose  nežymiai mažėjo, tačiau procentinė dalis savivaldybės duomenimis augo. Ikimokykliniame ugdyme tėvų pageidavimu dalyvauja vis daugiau ankstyvojo amžiaus vaikų – kasmet pateikiama vis daugiau prašymų dėl vaikų nuo 1 metų amžiaus ugdymo.

|  |  |  |  |  |  |  |
| --- | --- | --- | --- | --- | --- | --- |
| Eil.  Nr. | Rodikliai | Siekiamas rezultatas | Metai (matavimo data) | | | |
| 2019 | 2020 | 2021 | pokytis |
|  | Ikimokykliniame ugdyme dalyvaujančių vaikų skaičius | Padidinti | 376 | 365 | 353 | -23 |
|  | 1-5 metų vaikų, ugdomų švietimo įstaigose, dalis | Padidinti | 70,7 | 71,2 | 72 | +1,3 |
|  | Ikimokykliniame ir priešmokykliniame ugdyme dalyvaujančių 3-5 metų vaikų dalis (proc.), ŠVIS ir Statistikos departamento duomenys;  \* statistika pateikiama remiantis seniūnijų duomenimis | Padidinti | -      92,3\* | 66      93,2\* | 65      90,7\* | -1      -1,6\* |
|  | Ikimokykliniame ugdyme dalyvaujančių vaikų,  patiriančių socialinę riziką, dalis, proc. | Padidinti | 53 | 59 | 78,1 | +25,1 |
|  | Priešmokykliniame ugdyme dalyvaujančių vaikų skaičius | Padidinti | 127 | 110 | 126 | -1 |
|  | Ikimokyklinio ir priešmokyklinio ugdymo grupių skaičius | Padidinti | 32 | 33 | 32 | 0 |

*Išvada.*Remiantis seniūnijų pateiktais duomenis apie faktiškai gyvenančių savivaldybėje ikimokyklinio amžiaus vaikų skaičių ir neskaičiuojant faktiškai užsienyje gyvenančių ir išvykimo nedeklaravusių vaikų,  į ikimokyklinį ugdymą įtrauktų vaikų dalis yra ženkliai didesnė už skelbiamą oficialią statistiką, pvz. 3-5 metų amžiaus vaikų lankančių švietimo įstaigas dalies skirtumas yra 25,7 proc. Tačiau 28 proc. 1-5 metų amžiaus nelanko švietimo įstaigų. Pagrindinės nelankymo priežastys – tėvai nedirbantys ir nenori išleisti vaikų iš namų, taip pat dažna tėvų nuostata, kad vaikas per mažas, kad ikimokyklinis ugdymas turėtų prasidėti ne anksčiau, kaip nuo 3 metų amžiaus, taip pat, dalis tėvų įvardija pavėžėjimo problemą. Mokslo metų pradžioje ikimokyklinio ugdymo vietų poreikis užtikrinamas 100 proc., tačiau mokslo metų eigoje atsiranda vietų trūkumas. Į ikimokyklinį ugdymą įtraukiama vis daugiau vaikų, patiriančių socialinę riziką.

*Savivaldybės indėlis.* Savivaldybėje fiksuojamas aukštas nedarbo lygis. Atsižvelgiant į tai bei siekiant į ikimokyklinį ugdymą įtraukti kuo daugiau ikimokyklinio amžiaus vaikų, savivaldybėje taikoma lengvata mokesčiui už vaikų išlaikymą švietimo įstaigose: savivaldybės tarybos sprendimu nustatyta, kad mokestis už vaikų išlaikymą švietimo įstaigose – 70 proc. nustatytos vaikų dienos maitinimo kainos už kiekvieną lankytiną dieną. 30 procentų nustatytos dienos maitinimo kainos dengia savivaldybė. Kitų papildomų mokesčių už ikimokyklinį ugdymą savivaldybė nėra nustačiusi. Palaipsniui sudaromos sąlygos ikimokyklinukų pavėžėjimui mokykliniais autobusais. Per 2021 metus nupirkta 20 vaikų vežimo kėdučių. ES SF ir savivaldybės lėšomis suremontuota 1 ikimokyklinio ugdymo grupė ir laiptinė Lazdijų mokykloje-darželyje „Vyturėlis“, suremontuotai grupei įsigyta įranga ir baldai.  Savivaldybės biudžeto lėšomis įrengtos 2 vaikų žaidimų aikštelės bei 1 vaikų žaidimų aikštelėje atnaujinta įranga.  Didelis dėmesys skirtas sveikai mokinių mitybai bei sveikos mitybos įgūdžių ugdymui. Dvejuose ikimokyklinio ugdymo skyriuose mokinių maitinimui naudojami ekologiški ir nacionalinę žemės ūkio ir maisto kokybės sistemą pagaminti maisto produktai.  Mokyklos buvo konsultuojamos paraiškų rengimo, trumpųjų maisto grandinių įgalinimo klausimais.

*Problemos.* Mokslo metų pradžioje pavyksta 100 procentų užtikrinti vietų skaičių ikimokyklinukams, tačiau mokslo metams įpusėjus vietų trūksta ir atsiranda vaikų, laukiančių eilėje. Ypatingai vietų pradeda trūkti Lazdijų miesto įstaigose vaikams iki 3 metų amžiaus. Taip pat susiduriame su ikimokyklinio ugdymo mokytojų ir švietimo pagalbos specialistų trūkumu. Nepavyko 100 proc. užtikrinti privalomojo ikimokyklinio ugdymo vaikams, augantiems socialinę riziką patiriančiose šeimose. Didžioji dalis šių vaikų yra iki 2 metų amžiaus. Savivaldybėje neturime nė vienos ikimokyklinio ugdymo grupės vaikams iki 1 metų amžiaus.

*Veiksmai ateičiai.*Ieškoti galimybių ikimokyklinio ugdymo plėtrai. Šviesti tėvus apie ikimokyklinio ugdymo naudą vaikui. Spręsti vietų ikimokyklinukams trūkumą, atsirandantį mokslo metų eigoje. Kurti įtraukiajam ugdymui palankias sąlygas bei veiksmingiau spręsti vaikų, patiriančių socialinę riziką, įtrauktį. Skatinti pedagogus,  netenkančius darbo dėl mažėjančio mokinių skaičiaus pradiniame ugdyme,  persikvalifikuoti į ikimokyklinio ugdymo mokytojus. Esant poreikiui  papildomas ikimokyklinio ugdymo grupes steigti bendrojo ugdymo mokyklose.

**IV. Neformalus švietimas.** Lazdijų rajono savivaldybėje neformalųjį švietimą įgyvendina neformaliojo vaikų švietimo įstaigos bei bendrojo ugdymo mokyklos, kiti privatūs švietimo teikėjai. Neformaliojo vaikų švietimo įstaigos – tai institucijos, padedančios tėvams tenkinti jų vaikų saviraiškos poreikius, turiningai ir saugiai praleisti vaikų laisvalaikį, plėtoti specialiųjų ugdymosi poreikių mokinių išskirtinius gebėjimus (meninius, sportinius ir kt.). Neformalaus švietimo veikloje išryškėjo šie teigiami pokyčiai: siekiant savo institucijos savasties, tradicijų išryškinimo, autentikos, veiklos tęstinumo užtikrinimo, formuojama neformalaus švietimo sistema, ugdymo įstaigose didėja neformaliąja veikla užimtų mokinių skaičius. Pastebima, jog kuo mažesni vaikai, tuo didesnis jų užimtumas neformaliojo švietimo veikla, nes mažesnio amžiaus vaikus lengviau pritraukti į būrelius, jie turi daugiau laisvo laiko ir noro visur dalyvauti. Tuo tarpu vyresnieji mokinai turi mažiau laiko, didesnis mokymosi krūvis ir jie koncentruojasi labiau ties asmeniniais savęs realizavimo būdais.

Lazdijų rajono savivaldybėje veikia 2 neformaliojo vaikų švietimo įstaigos: Lazdijų meno mokykla (skyriai Veisiejuose, Seirijuose, Šeštokuose) ir viešoji įstaiga Lazdijų sporto centras (skyrius Veisiejuose). Viešoje įstaigoje Lazdijų sporto centras veikia 7 sporto šakų 25 mokomosios grupės. Lazdijuose veikia aerobinės gimnastikos, krepšinio, tinklinio, kūno rengybos šakos, Veisiejuose – jėgos trikovės, futbolo, stalo teniso. Lazdijų meno mokykloje bei jos skyriuose vykdomos programos: muzikos (fortepijono, akordeono, chorinio dainavimo, estradinio dainavimo, fleitos, smuiko, gitaros, saksofono, trimito), choreografijos, meninės kalvystės, dailės. 2021 m. Lazdijų meno mokykloje mokėsi 415 mokinių, o viešojoje įstaigoje Lazdijų sporto centre – 398 mokiniai.

Lazdijų miesto hipodrome sėkmingai įgyvendinamos projekto „Prasmingo laisvalaikio organizavimas Lazdijų miesto vaikams“  veiklos, kurių metu vaikai lanko žirgų terapijos praktinius užsiėmimus, susipažįsta su žirginiu sportu. Projekto vertė – 19 400 Eur.

2021 m. Lazdijų rajono savivaldybės mokyklose aktyviai veikė 7 mokinių mokomosios bendrovės. Mokiniai savo kurtą produkciją pristato rajoniniuose renginiuose, mugėse. Dalyvauja savivaldybės organizuojamuose verslumo mokymuose, tarptautinėse vasaros stovyklose.

Organizuojant neformaliojo švietimo veiklą mokyklose ir neformalaus švietimo įstaigose, siekiama sudaryti geresnes sąlygas vaikų ir mokinių pomėgiams tenkinti, jų gebėjimų plėtotei, užimtumui, kūrybinėms galioms puoselėti, gerinti teikiamų paslaugų kokybę, plėtoti tarpinstitucinį bendradarbiavimą, kurti neformalaus švietimo sistemą mokyklose, puoselėti tradicijas ugdymo įstaigose, seniūnijose.

|  |  |  |  |  |  |  |
| --- | --- | --- | --- | --- | --- | --- |
| Eil.  Nr. | Rodikliai | Siekiamas rezultatas | Metai (matavimo data) | | | |
| 2019 | 2020 | 2021 | pokytis |
| 1. | Vaikų, dalyvaujančių neformaliojo švietimo vaikų švietimo programose, dalis, proc. | Padidinti | 77,00 | 78,00 | 81,00 | +4 |
| 2. | Lazdijų meno mokyklą lankančių mokinių dalis, proc. | Padidinti | 22,00 | 22,00 | 23,88 | +1,88 |
| 3. | VšĮ Lazdijų sporto centrą lankančių mokinių dalis, proc. | Padidinti | 21,00 | 22,00 | 22,11 | +1,11 |
| 4. | Neformaliojo švietimo būrelius bendrojo ugdymo mokyklose lankančių mokinių dalis, proc. | Padidinti | 63,00 | 63,00 | 63,00 | 0 |
| 5. | Neformaliojo vaikų švietimo (NVŠ) veiklas lankančių mokinių dalis, proc. | Padidinti | 37,00 | 36,20 | 36,23 | -0,77 |

*Išvada.*Savivaldybėje sudaromos sąlygos neformaliajam vaikų švietimui vykdyti, stebimas tolygus mokinių, dalyvaujančių neformaliojo švietimo veiklose, dalies didėjimas. Lazdijų rajono savivaldybė pagal vaikų, dalyvaujančių neformaliojo švietimo vaikų švietimo programose, dalį patenka tarp trečdalio savivaldybių, kuriose būklė pagal šį rodiklį yra geriausia. Vaikų, dalyvaujančių neformaliojo švietimo vaikų švietimo programose, dalis, lyginant su 2019 m. padidėjo 4 proc. Mokiniams sudaroma daugiau galimybių vaiko socialinėms ir asmeninėms kompetencijoms plėtoti. Mokiniai, užsiimdami neformalia ugdomąja veikla, gali aktyviau lavinti kritinį mąstymą, kūrybiškumą, bendravimo ir bendradarbiavimo įgūdžius.

*Savivaldybės indėlis.* 2021 m. Lazdijų rajono savivaldybėje veikė akredituotos 17 neformaliojo vaikų švietimo programos (NVŠ), kurias vykdė 12 neformaliojo vaikų švietimo teikėjų. Sudaromos geresnes sąlygos mokyklinio amžiaus vaikų užimtumui po pamokų, socializacijai ir gebėjimų plėtotei. Iš savivaldybės biudžeto skiriamos trūkstamos lėšos neformaliajam vaikų švietimui finansuoti (2019 m. skirta 3000 Eur). Lazdijų rajono savivaldybės biudžete skiriamos lėšos vaikų vasaros poilsio programų (2019 m. skirta 8000 Eur, 2020 m. - 16 000 Eur, 2021 m. - 16 000 Eur), prevencinių programų finansavimui (2019 m. skirta 6000 Eur, 2020 m. - 6000 Eur, 2021 m. - 5000 Eur). Didelis dėmesys skiriamas mokinių verslumo ugdymui. Kiekvienos jaunosios mokinių bendrovės veiklai paremti skiriama po 200 Eur per metus, organizuojami mokymai, mokiniai dalyvauja stovyklose, mugėse, renginiuose. Projekto „Partnerystė. Verslumas. Veiksmas“ metu mokiniai dalyvavo verslumo seminaruose, dalinosi patirtimi ir idėjomis su savo bendraamžiais, stovyklavo tarptautinėse stovyklose. Projekto veiklų finansavimui skirta 66 178 Eur. Lazdijuose buvo atidaryti du nauji muziejai: Motiejaus Gustaičio memorialinis namas ir Laisvės kovų muziejus. Bendra projektų vertė – 727 188 Eur.

*Veiksmai ateičiai.*Užtikrinti, kad neformaliojo švietimo galimybėmis mokykloje ir kitur pasinaudojančių vaikų dalis augtų. Ieškoti galimybių dėl techninės kūrybos, gamtos ir ekologijos, informacinių technologijų, technologijų, medijų krypties neformaliojo vaikų švietimo programų, prisidedančių prie STEAM įgyvendinimo savivaldybėje. Skatinti tarpinstitucinį bendradarbiavimą, organizuojant kultūrinius ir edukacinius renginius STEM temomis. Tobulinti mokytojų dalykines kompetencijas STEM srityje.

**V. Švietimo pagalba.**  Lazdijų rajono savivaldybėje švietimo pagalbą mokiniams, mokytojams, mokyklai ir tėvams teikia mokyklų švietimo pagalbos specialistai ir VšĮ Lazdijų švietimo centro švietimo pagalbos specialistai. 2021 m. savivaldybės bendrojo ugdymo mokyklų mokiniams, turintiems specialiųjų ugdymosi poreikių, švietimo pagalbą teikia mokyklų švietimo pagalbos specialistai: 9 socialiniai pedagogai dirba 7 švietimo įstaigose (7,25 etato), 7 logopedai – 7 įstaigose (5,75 etato), 8 spec. pedagogai – 7 įstaigose (4,41 etato), 5 psichologai – 7 įstaigose (3,35 etato), 55 mokytojų padėjėjai – 7 įstaigose (35 etatai). Mokyklose trūksta psichologų, etatai įsteigti, bet trūksta darbuotojų. Mokyklose, kuriose nėra reikiamo švietimo pagalbos  specialisto, pagalbą teikia VšĮ Lazdijų švietimo centro švietimo pagalbos specialistai.

Asmenys, dėl įgimtų ar įgytų sutrikimų turintys didelių ar labai didelių specialiųjų ugdymosi poreikių, priimami į lavinamąsias klases bei socialinių įgūdžių klasę Lazdijų Motiejaus Gustaičio gimnazijoje. Atsižvelgiant į mokinių skaičių, kasmet komplektuojamos 2 lavinamosios klasės ir viena socialinių įgūdžių klasė.

|  |  |  |  |  |  |  |
| --- | --- | --- | --- | --- | --- | --- |
| Eil.  Nr. | Rodikliai | Siekiamas rezultatas | Metai (matavimo data) | | | |
| 2019 | 2020 | 2021 | pokytis |
| 1. | Švietimo pagalbos specialistų, tenkančių 100-ui mokinių, skaičius (vnt.). | Padidinti | 0,97 | 0,91 | 0,91 | -0,06 |
| 2. | Mokinių, turinčių specialiųjų ugdymosi poreikių, ugdomų integruotai bendrosios paskirties mokyklose, dalis. | Padidinti | 17,27 | 16,36 | 16,50 | -0,77 |
| 3. | Negalią turinčių mokinių dalis nuo mokinių, turinčių specialiųjų ugdymosi poreikių, ugdomų integruotai bendrosios paskirties mokyklose.  \* Lazdijų rajono savivaldybės administracijos duomenimis | Padidinti | - | 28,57 \* | 30,48 \* | + 1,91 |
| 4. | Švietimo pagalbą gaunančių mokinių dalis (skaičiuojama nuo visų mokinių, kuriems nustatytas švietimo pagalbos poreikis, skaičiaus). | Padidinti | 84,36 | 84,50 | 84,89 | +0,53 |

*Išvada.*Švietimo pagalbos specialistų, tenkančių 100-ui mokinių, skaičius išlieka stabilus. Švietimo pagalbą gaunančių mokinių dalis (skaičiuojama nuo visų mokinių, kuriems nustatytas švietimo pagalbos poreikis, skaičiaus) nežymiai auga, tačiau švietimo pagalbos specialistų – psichologų poreikis ir trūkumas švietimo įstaigose išlieka. Pagrindinė priežastis – trūkumas darbo rinkoje. Nors specialiųjų ugdymosi poreikių mokinių skaičiai žymiai nesikeičia, tačiau daugėja mokinių, turinčių įvairiapusių raidos, emocijų ir elgesio sutrikimų, kurių įtraukusis ugdymas bendrosiose klasėse/grupėse kelia iššūkius ir reikalauja mokyklos bendruomenės naujų kompetencijų. Vykdant įtraukųjį ugdymą, didžiausia kliūtimi tampa specialistų trūkumas ir aplinkos mokykloje pritaikymas. Mokykloje nesant psichologui mokiniai arba visai negauna šios pagalbos, arba ji būna epizodinė. Jei psichologinė pagalba teikiama projektų būdu, o psichologai atvyksta iš kitų vietovių – tai tokiai pagalbai trūksta vientisumo, nes specialistai keičiasi, mokiniams (ir tėvams) kartais tampa sunku derintis prie besikeičiančių žmonių, specialistams nepakanka laiko pažinti mokinį. Mokyklų aplinka pritaikyta iš dalies. Reikalingi spec. įvažiavimai, rampos, keltuvai, neįgaliesiems įrengti tualetai, specialiai praplatintos kabinetų durys, baldai, labai svarbu užtikrinti mokinių, turinčių specialiųjų ugdymosi poreikių, pavėžėjimą, reikalingas tam pritaikytas transportas.

*Savivaldybės indėlis.* Švietimo pagalbos mokiniui prieinamumas ir jos teikimas yra vienas iš pagrindinių aspektų rengiantis įtraukiajam ugdymui. Savivaldybė skiria didelį dėmesį švietimo pagalbos mokiniui teikimui, kasmet didėja specialiosios pagalbos (mokytojų padėjėjų) etatų skaičius, 2021 m. švietimo įstaigose dirbo 55 mokytojų padėjėjai (35 etatai). Gerinant specialiųjų ugdymosi poreikių mokinių ugdymo procesą bei kuriant edukacines erdves jų neformaliam ugdymui, bendravimui ir laisvalaikiui, Lazdijuose ir Veisiejuose įkurtos unikalios erdvės ypatingų poreikių turintiems vaikams ir jų šeimų nariams. VšĮ Lazdijų švietimo centre duris atvėrė multisensorinis kambarys, kuris skirtas autizmo sutrikimų ir kitų sutrikimų turintiems vaikams bei jų šeimos narių pojūčių lavinimui. Šiems pokyčiams Lazdijų rajono savivaldybė, Europos regioninės plėtros fondas bei Europos socialinis fondas skyrė daugiau kaip 450 000 eurų. Savivaldybė kartu su partneriais dalyvauja projekte „Kompleksinės paslaugos šeimai Lazdijų rajono savivaldybėje“, kurio tikslas – pasiūlyti, suteikti šeimoms kompleksiškai teikiamas paslaugas, užtikrinant paslaugų prieinamumą kuo arčiau šeimos gyvenamosios vietos, siekiant įgalinti šeimą įveikti iškilusias krizes. Šeimoms, vaikams teikiamos psichologo individualios ir grupinės konsultacijos. Projekto vertė 190 329 Eur.

2021 metais Lazdijų rajono savivaldybėje veikė 6 vaikų dienos centrai. 2021 m. buvo naujai įrengti Lazdijų ir Veisiejų vaikų dienos centrai: suremontuotos patalpos, nupirkti baidai ir įranga. Projekto vertė – 152 739 Eur. Vaikai į dienos centrus ateina po pamokų, žaisdami ir bendraudami pailsi, ruošia namų darbus, o vėliau dalyvauja ugdomuosiuose užsiėmimuose. Darbuotojai teikia įvairiapuses socialines ir ugdymo paslaugas vaikui ir jo šeimos nariams bei padeda vaikui adaptuotis šeimoje bei visuomenėje.

*Veiksmai ateičiai.*Užtikrinti kokybišką švietimą kiekvienam vaikui mokantis drauge su savo bendraamžiais, suteikiant reikalingą, jo ugdymosi poreikius atliepiančią pagalbą. Švietimo, kultūros ir sporto skyrius planuoja parengti dvejų metų pasirengimo diegti įtraukųjį ugdymą mokyklose veiksmų planą, kurio pagrindinis tikslas – padėti mokykloms pasirengti įtraukiajam ugdymui.

**VI. Pedagogai.** Lazdijų rajono savivaldybės pavaldumo bendrojo ugdymo mokyklose 2021–2022 mokslo metais, ŠVIS duomenimis, dirba 209 pedagoginiai darbuotojai. Iš jų moterų 182 (87,08 %), su aukštuoju išsilavinimu 204 (97,6 %). Pedagoginį išsilavinimą turi 203 (97,13 %) pedagoginiai darbuotojai, aukštos kvalifikacijos mokytojų (mokytojų metodininkų ir mokytojų ekspertų) 52 (23,92) %. Iš bendro 209 darbuotojų skaičiaus pensinio amžiaus darbuotojai sudarė 1,4 %, o turinčiųjų pedagoginio darbo stažą 15 metų ir daugiau – 181 (86,6 %).

|  |  |  |  |  |  |  |
| --- | --- | --- | --- | --- | --- | --- |
| Eil.  Nr. | Rodikliai | Siekiamas rezultatas | Metai (matavimo data) | | | |
| 2019 | 2020 | 2021 | pokytis |
|  | Aukštos kvalifikacijos mokytojų (metodininkų ir ekspertų) dalis | Padidinti | 30,2 proc. | 30,6 proc. | 30 proc. | -0,2 |
|  | Pedagogų, turinčių iki 4 m. darbo stažą, dalis | Padidinti | 3,8 proc. | 1,6 proc. | 2,7 proc. | -1,1 |
|  | Pedagogų, turinčių daugiau negu 15 m. darbo stažą, dalis | Sumažinti | 81,6 proc. | 87,5 proc. | 87,4 proc. | +5,8 |
|  | Pensinio amžiaus pedagogų dalis | Sumažinti | 2,68 proc. | 3,63 proc. | 2,25 proc. | -0,43 |
|  | Skaitmeninio raštingumo mokymuose per metus dalyvavusių švietimo srities darbuotojų dalis | Išlaikyti | - proc. | - proc. | 100 proc. | - |
|  | Pedagogų, turinčių ne visą darbo krūvį, dalis | Sumažinti | 67,82 proc. | 65,32 proc. | 56,31 proc. | -11,51 |
|  | Bent vieną iš trijų Europos Sąjungos darbo kalbų (anglų, prancūzų ar  vokiečių) ne žemesniu kaip A2 kalbos mokėjimo lygiu mokančių švietimo srities darbuotojų dalis | Padidinti | - proc. | - proc. | 88 proc. | - |
|  | Studijų paramą pagal Lazdijų rajono savivaldybės studijų rėmimo tvarkos aprašą gaunančiųjų skaičius | Padidinti | 2 | 2 | 2 | 0 |

*Išvada.* Mažėja pedagogų, turinčių iki 4 m. darbo stažą, dalis, nežymiai mažėjo pensinio amžiaus pedagogų dalis. Per 3 m. laikotarpį statistiškai reikšmingai augo pedagogų, turinčių daugiau negu 15 m. darbo stažą, dalis, mažėjo pedagogų, turinčių ne visą darbo krūvį, dalis. Nežymiai sumažėjo aukštos kvalifikacijos mokytojų (metodininkų ir ekspertų) dalis.

*Savivaldybės indėlis ir problemos***.** Lazdijų rajono savivaldybėje per 2019 – 2021 m. laikotarpį fiksuojamas pedagogų amžiaus didėjimas. Kaip ir visoje šalyje, stebima pedagogų bendruomenės senėjimo problema. Mokyklų pedagogų bendruomenes papildo vis mažiau jaunimo. Situacijai nesikeičiant ateityje gali būti, kad į mokyklas ateinančių pedagogų skaičius nebus pakankamas pakeisti išeinančius pedagogus. Savivaldybė ieško būdų, kaip pritraukti jaunus pedagogus dirbti savivaldybės mokyklose. Tam tikslui jau eilę metų Lazdijų rajono savivaldybės biudžete numatytos lėšos studijų rėmimui bei, atsižvelgiant į darbo rinkos situaciją, sudaromas remiamų specialybių sąrašas. Savivaldybė ir bendrojo ugdymo mokyklos, bei neformaliojo švietimo įstaigos skiria reikiamą dėmesį mokytojų kvalifikacijos tobulinimui ir profesiniam augimui. Priimti sprendimai po truputį duoda rezultatą, rodantį, kad einama teisinga kryptimi.

*Veiksmai ateičiai.* Tęsti Lazdijų r. 2022-2024 m. strateginio, metinio veiklos planų, kuriuose numatytos priemonės švietimo proceso tobulinimui, įgyvendinimą.

**VII. Mokymosi pasiekimai.**

|  |  |  |  |  |  |  |  |
| --- | --- | --- | --- | --- | --- | --- | --- |
| Eil.  Nr. | Rodikliai | | Siekiamas rezultatas | Metai (matavimo data) | | | |
| 2019 | 2020 | 2021 | pokytis |
|  |  | Nacionalinio mokinių pasiekimų patikrinimo (NMPP) 4 klasės mokinių rezultatai pagal surinktų taškų dalį (proc.):  Lietuvių k. ( skaitymas) | Padidinti |  | - | 22,0  (šalies  vidurkis – 21,9) | +0,1 |
|  | Nacionalinio mokinių pasiekimų patikrinimo (NMPP) 4 klasės mokinių rezultatai pagal surinktų taškų dalį (proc.):  Matematika | Padidinti |  | - | 26,8  (šalies  vidurkis – 27,0) | -0,2 |
|  | Nacionalinio mokinių pasiekimų patikrinimo (NMPP) 8 klasės mokinių rezultatai pagal surinktų taškų dalį (proc.):  Lietuvių k. ( skaitymas) | Padidinti |  | - | 25,6  (šalies  vidurkis – 27,0) | -1,4 |
|  | Nacionalinio mokinių pasiekimų patikrinimo (NMPP) 8 klasės mokinių rezultatai pagal surinktų taškų dalį (proc.):  Matematika | Padidinti |  | - | 25,7  (šalies  vidurkis – 29,6) | -3,9 |
|  | Pagrindinį išsilavinimą įgijusių asmenų dalis (%) | Padidinti | 88,71 proc. | 93,85 proc. | 96,79 proc. | + 8,08 |
|  | Pagrindinio ugdymo pasiekimų patikrinime (PUPP) bent pagrindinį Pasiekimų lygį pasiekusių mokinių dalis (lietuvių k. ir lit., matematika) | Padidinti | Lietuvių k.: 75,68 proc.    Matemati­ka: 37,92 proc. | Lietuvių k.: Nevyko    Matemati­ka: nevyko | Lietuvių k.:  68,5 proc.    Matemati­ka:  48,64 proc. | Lietuvių k.:  -7,18    Matemati­ka:   + 10,72 |
|  | IV gimnazijos klasės mokinių, išlaikiusių valstybinius brandos egzaminus pagrindiniu ir aukštesniuoju pasiekimų lygiu, dalis | | Padidinti | 56,71 proc. | 58,79 proc. | 59 proc. | +2,29 |
|  | IV gimnazijos klasės mokinių, išlaikiusių valstybinius brandos egzaminus šimtu balų, dalis | | Padidinti | 6,77 proc. | 5,53 proc. | 3,59 proc. | -3,18 |

*Išvada.*Statistiškai reikšmingai gerėjo pagrindinį išsilavinimą įgijusių mokinių dalis, matematikos pagrindinio ugdymo pasiekimų patikrinime (PUPP) dalyvavusių ir bent pagrindinį Pasiekimų lygį pasiekusių mokinių dalis. Gerėjo Nacionalinio mokinių pasiekimų patikrinimo (NMPP) 4 klasės mokinių skaitymo rezultatai pagal surinktų taškų dalį. Pagerėję rodiklių įverčiai yra pozityvi tendencija.

Analizuojant pastarųjų 3 metų Lazdijų r. gimnazijų mokinių brandos egzaminų rezultatus nuodugniau, galima prieiti prie išvadų, kad beveik visų savivaldybės mokyklų mokinių, laikiusių lietuvių kalbos ir literatūros, biologijos valstybinius brandos egzaminus, vidutiniai rezultatai viršija atitinkamus šalies vidurkius.

Analizuojant, kodėl kai kurie 2021 m. rodiklių, susijusių su mokinių pasiekimais, įverčiai žemėjo, galima teigti, kad tam reikšmingos įtakos turėjo nuotolinio mokymo(si) iššūkiai, COVID-19 pandemijos laikotarpiu blogėjusi mokinių, mokytojų sveikata.

*Savivaldybės indėlis.*Mokinių pasiekimų gerinimas – 2021 m. išliko prioritetine švietimo sritimi, kuri įtraukiama į visų lygmenų planavimą – savivaldybės, švietimo įstaigų. 2021 m. mokinių pasiekimų gerinimas taip pačiai kaip ir 2020 m. buvo įtrauktas į visų mokyklų vadovų metinių užduočių realizavimą.

Siekdama gerinti savivaldybės mokyklų mokinių ugdymosi pasiekimus, 2020 m. Lazdijų r. Seirijų Antano Žmuidzinavičiaus gimnazija savivaldybės iniciatyva įsitraukė į projekto „Kokybės krepšelis” veiklas. Projekto tikslas - mokinių ugdymosi pasiekimų gerinimas. Sudariusi gimnazijos veiklos tobulinimo planą mokinių ugdymosi pasiekimams gerinti, gimnazija baigia įsisavinti 40002,5 eurus projekto lėšų, iš kurių 6000,8 eurų savivaldybės lėšos. 2021 m. projekto „Kokybės krepšelis” dalyve tapo Lazdijų r. Veisiejų Sigito Gedos gimnazija. Iki 2023 m. ši gimnazija mokinių ugdymosi pasiekimų gerinimo įgyvendinimui įsisavins 108712 eurų projekto lėšų, iš kurių 16306,8 eurų savivaldybės lėšos. 2020-2021 m. Lazdijų Motiejaus Gustaičio gimnazija, Lazdijų r. Šeštokų mokykla bei Lazdijų r. Veisiejų Sigito Gedos gimnazija dalyvavo projekte „Ugdymo organizavimo ir mokymosi pagalbos teikimo modelių žemų mokinių pasiekimų gerinimui parengimas ir įgyvendinimas”.

*Veiksmai ateičiai:*

1. Tęsti Lazdijų r. 2022-2024 m. strateginio, metinio veiklos planų, kuriuose numatytos priemonės švietimo rezultatų gerinimui, įgyvendinimą.

2. Stiprinti mokinių įtrauktį į formalųjį ir neformalųjį švietimą, tęsti projektų, susijusių su mokinių pasiekimų gerinimu bendrojo ugdymo mokyklose įgyvendinimą.

3.Tobulinti vadybinės ir pedagoginės veiklos kokybę, neformaliojo vaikų švietimo paslaugų plėtrą, vaikų socializacijos (vasaros poilsio), gabių mokinių skatinimą.

|  |  |  |  |  |  |  |
| --- | --- | --- | --- | --- | --- | --- |
| Eil.  Nr. | Rodikliai | Siekiamas rezultatas | Metai (matavimo data) | | | |
| 2019 | 2020 | 2021 | pokytis |
|  | Mokymas ir mokymasis  Įstojusiųjų į universitetines ir neuniversitetines aukštąsias mokyklas abiturientų dalis (nuo visų gavusių brandos atestatą) | Padidinti | 62,28 proc. | 56,38 proc. | 48,65 proc. | -13,63 proc. |
|  | Mokymąsi / studijas universitetinėse, neuniversitetinėse aukštosiose ar profesinėse mokyklose tęsiančių mokinių dalis | Padidinti | 77,25 proc. | 64,43 proc. | 64,19 proc. | *-*13,06 proc. |
|  | Mokymąsi gilinančiųjų Alytaus STEAM atviros prieigos centre mokinių dalis | Padidinti | - | - | 85,53 proc. | *-* |

*Išvada.* Tendencija yra tokia, kad mažėja įstojusiųjų į universitetines ir neuniversitetines aukštąsias mokyklas abiturientų dalis. Auga abiturientų, tęsiančių mokslą profesinėse mokyklose, dalis. Didėja abiturientų, gavusių brandos atestatą, darančių pertrauką, siekiančių susivokti, kokių tolimesnių tikslų siekti toliau, dalis.

*Savivaldybės indėlis.* 2021 m. IV ketvirtį savivaldybė, įgyvendindama 2016-07-13 pasirašytą Bendradarbiavimo sutartį, kuriant ir įveiklinant gamtos mokslų, technologijų, inžinerijos, matematikos tyrimų ir eksperimentinės veiklos atviros prieigos centrą Alytaus apskrities teritorijoje Nr. B2-292/2016-07-15/15-441 atliko numatytus veiksmus ir nuo 2022-02-01 ketina siųsti 85,53 proc. savivaldybės bendrojo ugdymo mokyklų 7,8, I-IV gimnazijos klasių mokinių į Alytaus STEAM atviros prieigos centrą, kur mokiniai galės gilinti gamtos mokslų, technologijų, inžinerijos žinias.

Nors įstojusiųjų į universitetines ir neuniversitetines aukštąsias mokyklas abiturientų dalis mažėjo, organizuojamos veiklos ir priemonės turėtų būti tęsiamos ir plėtojamos.

*Veiksmai ateičiai.* Tęsti Lazdijų r. 2022-2024 m. strateginio, metinio veiklos planų, kuriuose numatytos priemonės švietimo proceso tobulinimui, įgyvendinimą.

**VIII. Apibendrinimas.** Atsižvelgiant į esamą situaciją ir tendencijas, bei siekiant artimiausioje perspektyvoje teigiamų pokyčių Lazdijų rajono savivaldybės švietimo sistemoje, galima numatyti tokias spręstinas problemas ir švietimo pažangos kryptis:

1. Vykdyti nuolatinę švietimo būklės stebėseną ir jos kontekste vertinti, planuoti bei įgyvendinti mokyklų tinklo pokyčius.
2. Stiprinti žmogiškuosius išteklius įgyvendinant švietimo lyderystės iniciatyvas.
3. Plėtoti bei stiprinti įtraukiojo ugdymo galimybes kiekvienoje mokykloje.
4. Plėsti ikimokyklinio ugdymo prieinamumą.
5. Stiprinti matematikos bei gamtos mokslų ugdymo kokybę įgyvendinant patyriminį ugdymą per STEAM.
6. Skatinti mokyklų bendradarbiavimą dalinantis turimais žmogiškaisiais bei materialiniais ištekliais.
7. Bendradarbiauti su profesinio bei aukštojo mokslo institucijomis, siekiant didinti mokinių mokymosi motyvaciją bei pedagogų kompetencijų plėtojimą bei kvalifikacijos kėlimą.
8. Skirti daugiau išteklių mokytojų kompiuterinio raštingumo, skaitmeninei, dalykinei ir nuotolinio ugdymo kompetencijoms tobulinti.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ataskaitą parengė Lazdijų rajono savivaldybės administracijos Švietimo, kultūros ir sporto skyrius